Rosso Fiorentino
Rosso Fiorentino, egl. Giovanni Battista di Jacopo, 1494-1540, i Frankrig Maître Roux, italiensk maler og tegner.
Rosso var en af de førende manierister i Firenze. Andrea del Sarto, Fra Bartolommeo og Jacopo da Pontormo prægede hans tidlige værker, der er voldsomme i farver og komposition, fx Marias himmelfart i SS. Annunziata i Firenze (1517).
Hovedværket, Korsnedtagelsen (1521, Pinacoteca Comunale, Volterra), er enklere, men præget af en ny dramatisk plasticitet og lysende farver. Rosso arbejdede 1530-40 med udsmykningen af slottet Fontainebleau i Frankrig, bl.a. sammen med Primaticcio i Frans 1.s galleri. Ganske få af Rossos fremragende tegninger er bevaret.